Nikloskierch zu Koplescht

D'Kopleschter Kierch war eng kathoulesch Kierch, déi zur Par Mamerdall Saint-Christophe, zum Dekanat Lëtzebuerg an zu der Gemeng Koplescht gehéiert huet; se gouf am Juli 2024 entweit. De Patréiner vun der Kierch war den hellegen Niklos, deem säi Fest de 6. Dezember gefeiert gëtt. Den 20. November 2020 gouf s'als nationaalt Monument klasséiert. D'Gebai steet an der rue de Saeul, der N 12, nieft dem Gemengenhaus. Geschicht Déi al Kierch Déi éischt Kopleschter Kierch stoung op der anerer Säit vun der Mamer, an der Géigend vum Ale Wee, resp. Montée St. Nicolas. Si ass ëm 1570 gebaut ginn. Si war och dem hellegen Niklos geweit. Dës Kierch ass no 1838 ofgerappt ginn. Dat éischt Haus am Chemin de Steinsel steet op de Fëllementer vun der aler Kopleschter Kierch. Vis-a-vis vun dem Haus steet zanter 1988 am Hiwwel déi läscht Klack, déi an der Kierch houng. Virdru war se eng lang Joren op Capellen ausgeléint. Hannert der Klack ass eng héich Mauer. Dat ass d'Stützmauer vun dem fréiere Kopleschter Kierfecht. Déi Säit vum Duerf, déi riets vun der Mamer läit, huet déi Zäit zu der Par Steesel gehéiert. Déi lénks Säit vum Duerf huet zur Par Kielen gehéiert. Déi nei Kierch Am Joer 1838 ass mam Bau vun der neier Kierch op der lénkser Säit vun der Mamer ugefaange ginn. Dës Kierch gouf am Joer 1926 restauréiert. Wéi déi däitsch Arméi den 10. September 1944 d'Bréck iwwer d'Mamer gesprengt huet, war d'Kierch beschiedegt ginn. Klacken Am Joer 1965 krut d'Kierch dräi nei Klacken. D'Marie-Klack, 800 Kilo D'Niklos-Klack, 450 Kilo D'Sebastians-Klack, 350 Kilo Déi 3 Klacke goufen zu Brockscheid bei Daun an der fréierer Klackegéisserei Johann Mark und Sohn, haut Äifeler Klackegéisserei, gegoss. Se sinn den 18. Oktober 1965 vum Professer Dr. Jean-Pierre Schmit op hire Klang gepréift ginn. Den 28. November 1965 huet de Generalvikar Jean Hengen d'Klacke geweit. Kuckt och Lëscht vu reliéise Gebaier zu Lëtzebuerg Um Spaweck D'Kierch op der Websäit vum Parverband Mamerdall D'Fënstere vun der Kierch vu Koplescht op der Websäit vun der Stiftung Forschungsstelle Glasmalerei des 20. Jh. e. V. (de) D'Uergel vun der Kierch op Orgues.lu Referenzen